《吊衡州》
清代·于式敷

牝鸡戎晨鸣，光皇昵悍妇。历岁不过宫，天寒且饮酒。

丞相去江不，谏官空碎首。弥留饭不食，丧幄谁执卣。

多言良可畏，百僚弃笏走。嗟哉此何时，宗臣忍袖手。

大叫朝天门，割死差无疚。天启忠良心，定变机非偶。

宛转达太皇，嘉王可为后。御笔好从权，磐石安九有。

授鼎负白龙，祥符兆已久。赫赫社稷功，万古兹难朽。

经筵半老儒，新政初无丑。失策忤权奸，酿祸大而厚。

閤门功炀灶，台谏甘为狗。簧鼓乌白头，假梦言真否。

伪学锢诸贤，以公为祸薮。迁谪投穷荒，弃掷同敝帚。

何物韩平原，逢恶衡州守。一死诚所欠，身后公何有。

是非不可没，啧啧碑在口。麟笔建阳翁，注《骚》求快友。

作者简介：于式敷，字德一，文登人。诸生。有《学步草》。